Title: MINISTERSTVO ZAHRANIČNÝCH VECÍ SLOVENSKEJ REPUBLIKY
Author: vzor
Last saved by: user
Company: none

Informácia 
o plnení návrhu pomoci Slovenskej republiky Ukrajine pri plnení cieľov 
Akčného plánu EÚ-Ukrajina 2006

Vzťahy EÚ s Ukrajinou vytvárajú základný rámec pre bilaterálne vzťahy SR s Ukrajinou, pretože SR sa stala súčasťou jednotného trhu a zároveň počas prístupového procesu do Únie musela implementovať európske acquis, ktoré mali dopad na predchádzajúci režim bilaterálnych vzťahov s Ukrajinou. 

SR ako členská krajina musí vychádzať z rámca politiky a vzťahov, ktoré voči Ukrajine uplatňuje Únia. Ak sa má niečo zásadné zmeniť vo vzťahoch medzi SR a Ukrajinou, - a najmä v oblasti zahraničného obchodu, ďalšieho rozvoja hospodárskej spolupráce, cezhraničnej spolupráce, fungovania režimu spoločnej hranice, vízovej politiky a pod. - najprv sa to musí zmeniť vo vzťahoch medzi EÚ a Ukrajinou. 

Vypracovanie samotného materiálu „Návrh pomoci SR Ukrajine pri plnení cieľov Akčného plánu EÚ-Ukrajina“ vyplynulo z návštevy ministra zahraničných vecí SR na Ukrajine v dňoch 31. marca - 1. apríla 2005. 

V roku 2005 bola podľa metodiky DAC/OECD Ukrajina zaradená do zoznamu krajín, ktorým bolo možné poskytovať rozvojovú pomoc. Od uvedeného obdobia bola Ukrajine poskytovaná rozvojová pomoc z prostriedkov Slovak Aid. Pre Ukrajinu boli v Národnom programe na rok 2006 vyčlenené finančné prostriedky vo výške 10,- mil. Sk. Z vyčlenených zdrojov boli financované 4 rozvojové projekty zamerané na monitorovanie parlamentných volieb, podporu občianskej spoločnosti vo východných regiónoch, podporu tlače, nezávislých médií a transformačného procesu jednotiek miestnej samosprávy. 

V oblasti spravodlivosti a vnútra SR poskytovala v roku 2006 podporu Ukrajine aj v rámci jej rokovaní s EÚ o vízovej a readmisnej dohode.

Cieľom materiálu bola identifikácia možností SR na poskytnutie bilaterálnej pomoci Ukrajine v rámci napĺňania cieľov Akčného plánu s EÚ. Zároveň odrážal a odráža zahranično-politický záujem SR na posilnení priestoru stability a bezpečnosti na východ od našich hraníc a podporuje procesy spoločenských, ekonomických a sociálnych reforiem na Ukrajine, ktoré by mali prispieť k rozvoju vzájomnej spolupráce a k podpore dobrých susedských vzťahov. 

Väčšina foriem pomoci SR pri napĺňaní cieľov Akčného plánu EÚ-Ukrajina v roku 2006, tak ako boli formulované v materiáli č. 18630/2005,  bola zameraná na odovzdávanie skúseností a poznatkov z reforiem uskutočnených v príslušných oblastiach na Slovensku. 

Schválený návrh taktiež identifikoval možných poskytovateľov pomoci zo strany SR, avšak podrobnejšie nešpecifikoval jej financovanie, s výnimkou tých foriem pomoci, ktoré môžu byť poskytnuté mimovládnymi organizáciami SR v rámci grantovej schémy pre poskytovanie oficiálnej pomoci SR Ukrajine. Nešpecifikovanie finančného krytia pomoci zo strany jednotlivých rezortov sa ukázalo v priebehu roku 2006 ako slabé miesto systému. Za pozitívum možno označiť skutočnosť, že medzi jednotlivými inštitúciami SR a ich partnermi v Kyjeve fungujú neformálne kontakty a postupne sa v roku 2006 strácala pôvodná komunikačná bariéra. Koordinačnú funkciu roku 2006 zohrávalo Ministerstvo zahraničných vecí SR a Veľvyslanectvo Ukrajiny v Bratislave.

Návrh pomoci v roku 2006 vychádzal najmä z analýzy nasledujúcich primárnych zdrojov: Akčný plán EÚ – Ukrajina, vypracovaný v rámci Európskej politiky susedstva (ENP)  a schválený obidvoma stranami 21. februára 2005 a materiálu vlády Ukrajiny Opatrenia na realizáciu Akčného plánu Ukrajina – EÚ v roku 2005, ktorý schválila 22. apríla 2005 vláda Ukrajiny. 					             

Najbližšie dva roky 2007 a 2008 predstavujú kritický míľnik vo vývoji vzťahov EÚ a Ukrajiny, pretože určia ich kvalitatívny obsah a charakter s výhľadom na ďalšiu dekádu. V roku 2007 sa začnú rokovania medzi EÚ a Ukrajinou o novej základnej rámcovej dohode, ktorá nahradí Dohodu o partnerstve a spolupráci (PCA - Partnership and Cooperation Agreement), ktorej platnosť končí v roku 2008. Rovnako v roku 2007 Ukrajina ukončí plnenie trojročného Akčného plánu s EÚ (2005-2007). Zároveň, za predpokladu, že Ukrajina vstúpi do WTO, obidve strany začnú rokovania o dohode o liberalizácii obchodu, ktorá by sa mala stať súčasťou novej rámcovej dohody. 

Členstvo Ukrajiny vo WTO, dohoda o liberalizácii obchodu, splnenie cieľov Akčného plánu s EÚ, posilnená východná dimenzia Európskej susedskej politiky určia ďalšiu dlhoročnú etapu agendy vzťahov Ukrajiny s EÚ. 

V rokoch 2007-2008 sa sformuje strategický rámec „posilnených“ vzťahov medzi EÚ a Ukrajinou na ďalšie obdobie, ktorý naznačí čo bude na jeho konci. Alebo „otvorené dvere“ pre vstup Ukrajiny do EÚ alebo bude nájdený iný modus vivendi vzťahov medzi EÚ a Ukrajinou.

Je v našom záujme udržať vysokú úroveň proeurópskej motivácie Ukrajiny a je potrebné zachovať, aby jej budúca hodnotová orientácia bola orientovaná smerom k právnemu štátu, demokracii, trhovému hospodárstvu, dobrému vládnutiu, rešpektovaniu ľudských práv a slobôd a občianskej spoločnosti. Pričom pre EÚ má Ukrajina kľúčový strategický význam aj v rámci spolupráce v energetickej bezpečnosti a zapojenia Ukrajiny do dialógu, ako aj do sektorálnych programov (napr. ako pre západný Balkán).

Na základe výsledkov plnenia programu v roku 2006 ako aj  pomoci EÚ v prospech partnerských krajín Európskej susedskej politiky a Ruska, schválenej nariadením EP a Rady č. 1638/2006, ktorým sa stanovujú všeobecné ustanovenia zriaďujúce nástroj európskeho susedstva a partnerstva, vrátane slovensko-maďarsko-ukrajinského cezhraničného programu definovaného na obdobie 2007-2013, bude formovaný aj návrh pomoci na rok 2007 tak, aby prispel k rozvoju vzťahov medzi EÚ a Ukrajinou takým spôsobom, aby čo najviac zodpovedali záujmom SR. 

Konkrétne plnenie pomoci SR Ukrajine pri plnení cieľov Akčného plánu EÚ-Ukrajina 2006 je v priloženom tabuľkovom vyhodnotení.